Դատավոր Նարինե Հովակիմյանը հրապարակեց վկա Վոլոդյա Պետրոսյանի 2013թ. ապրիլի 13-ի նախաքննական ցուցմունքը: Ցուցմունքում վկան հայտնել էր, որ ինքն ու իր ընկեր Արեն Հովհաննիսյանը իրենց տնից, որը գտնվում է «Մուշ» ռեստորանից մի 300-400 մետր հեռավորության վրա, քայլելով ու զրուցելով գնացել են «Մուշ» ռեստորան: Երբ մոտեցել են ռեստորանի բակին, լսել են տղամարդկանց խոսակցությունների, հայհոյախառն արտահայտությունների, վիճաբանության ձայներ: Ռեստորանի բակում կանգնած մեքենաների մոտ նկատել է հավաքված, իրեն անծանոթ 10 հոգի «Նրանք խումբ-խումբ էին կանգնած, ռեստորանի մուտքից ձախ»,- հայտնել է վկան: Ավելի մոտենալով` վկան այդ խմբի մեջ հստակ տեսել է Էդվարդ Խլղաթյանին, ով տեղում բարձր գոռգոռալով, նաև հայհոյանքներ տալով՝ ջղայնանում էր հավաքվածների վրա: Ցուցմունքում վկան բառացի չի հիշել Է. Խլղաթյանի ասածները: «Տեսա, որ հավաքվածները 30-35 տարեկան մի տարիքի տղաներ էին, և իրենք էլ իրենց հերթին ինչ-որ բան էին բացատրում Խլղաթյանին»,- հայտնել է վկան: Ըստ ցուցմունքի՝ մինչև վկան ու ընկերը մոտեցել են Էդիկ Խլղաթյանին, այդ երիտասարդները նստել են իրենց երկու ավտոմեքենաները ու հեռացել: «Դրանց հեռանալուց հետո մեկ էլ լսվեց մի տղայի լացի ձայն, ով քեռի, քեռի ասելով՝ մոտեցավ պատուհանի տակ ընկած մարդուն: Այդ ընկած մարդու մոտ իմ՝ այնտեղ հասած պահին մարդ չկար, առաջինը մոտեցավ այդ լացող տղան: Խլղաթյանը մեզ ձայն տվեց, որ օգնենք այդ ընկած մարդուն ներս տանենք: Ես ու Արենը մոտեցանք և միանալով Խլղաթյանին՝ գրկեցինք նշածս մարդուն ու մի կերպ տարանք պահակի սենյակ, այսինքն՝ մուտքի դռան դեմի սենյակ: Ես կարծում եմ, որ տեղափոխելու պահին այդ մարդը արդեն մահացած էր: Խլղաթյանը, բարձր հայհոյելով, դուրս եկավ միջանցք: Նա հայհոյանքներ էր տալիս ինչ-որ Դիլոյանի հասցեին»,- նախաքննական ցուցմունքում հայտնել է վկա Վոլոդյա Պետրոսյանը: